KIRJALLINEN KYSYMYS E-0079/00 esittäjä(t): Margrietus van den Berg (PSE) ja Dorette Corbey (PSE) komissiolle. Julkisten palvelujen yksityistäminen Alankomaissa.



Virallinen lehti nro 303 E , 24/10/2000 s. 0139 - 0140



KIRJALLINEN KYSYMYS E-0079/00 esittäjä(t): Margrietus van den Berg (PSE) ja Dorette Corbey (PSE) komissiolle (24. tammikuuta 2000) Aihe: Julkisten palvelujen yksityistäminen Alankomaissa 1. Onko komissio tietoinen komission jäsenen Frederik Bolkesteinin eräässä sähkölaitoksessa (Zuid-Holland) pitämästä puheesta, jonka aiheena oli Alankomaissa esiintynyt varautunut suhtautuminen julkisten palvelujen yksityistämiseen ja jonka hieman muunneltu versio julkaistiin NRC Handelsbladissa 7. tammikuuta 2000? 2. Onko komissio yhtä (yksipuolisen) kriittinen Alankomaiden politiikan suhteen? 3. Kannattaako komissio sosialistiryhmän toivomusta, jonka mukaan julkisten palvelujen yksityistämisen tulee tapahtua niin, että ennalta on saatu takuut muun muassa hinnoista, laadusta ja avoimuudesta? Katsooko komissio, että yksityistäminen on asianmukaista vain, jos se johtaa todelliseen kuluttajan valinnanmahdollisuuksien lisääntymiseen? Katsooko komissio, että mainitunlaisten takuiden puuttuessa yksityistämistä ei tulisi aloittaa? 4. Sähkö- ja vesiyksiköiden oikeantasoinen hinnoittelu on tärkeä väline kannustettaessa käyttämään näitä tuotteita kestävällä ja tehokkaalla tavalla. Katsooko komissio, että yksityistämisen seurauksena viranomaiset saattavat luopua tästä ympäristöystävälliseen kuluttajakäyttäytymiseen kannustamisesta? Loyola de Palacion komission puolesta antama vastaus (29. helmikuuta 2000) 1. Komissio on tutustunut arvoisten parlamentin jäsenten mainitseman puheen editoituun versioon, joka julkaistiin NRC Handelsblad -lehdessä 7. tammikuuta 2000. 2.3. Euroopan yhteisön perustamissopimuksen 295 artiklassa (ent. 222 artikla) määrätään seuraavaa: Tällä sopimuksella ei puututa jäsenvaltioiden omistusoikeusjärjestelmiin. Komissio ei sen vuoksi ota kantaa yritysten omistukseen. Komissio seuraa yritysten toimintaa ja valvoo kilpailu- ja valtiontukimääräysten noudattamista samalla tavalla yritysten omistuspohjasta riippumatta. Tätä neutraalia lähestymistapaa ei kuitenkaan sovelleta toiminnan vapauttamiseen, joka on hyvin keskeinen osa yhteisön politiikkaa sähköalalla. Komissio pitää vapauttamista parhaana vaihtoehtona energia-alalla, koska vapauttaminen parantaa eurooppalaisen teollisuuden kilpailukykyä. Tämä vaikutus näkyy jo varsin selvästi yhteisön energia-alalla, jolla sähkön hinnat ovat laskeneet huomattavasti vapauttamista edeltäviltä tasoilta. Komissio on huomannut myös, että hinnat ovat laskeneet nopeimmin niissä jäsenvaltioissa, jotka ovat valinneet kaikkein vapaamielisimmän lähestymistavan sähkömarkkinoiden avaamiseen. Komissio uskoo kuitenkin vakaasti, että julkisten palveluiden taso ei laske energia-alan vapauttamisen vuoksi. Kokemukset osoittavat pikemminkin, että julkisten palveluiden taso vapautetuilla markkinoilla saattaa olla jopa korkeampi kuin monopolien hallitsemilla markkinoilla. Kun asiakkailla on vapauttamisen myötä mahdollisuus tehdä valintoja, julkisten palveluiden taso on merkittävä tekijä valinnan tekemisessä. Komissio pitää lisäksi ratkaisevana, että julkisten palveluiden standardit niiden laajimmassa merkityksessä paranevat jatkuvasti yhtenäismarkkinoilla. Komissio toteuttaa vuonna 2000 aktiivista politiikkaa energia-alan julkisten palvelujen viitestandardien asettamiseksi kansallisella tasolla ja ehdottaa tilanteen mukaan parhaita käytänteitä koskevia sääntöjä koko yhteisössä. 4. Komissio ei usko, että hallitusten on mahdollista rohkaista ympäristön kannalta suotuisampia energian ja veden kulutustottumuksia ainoastaan näiden palvelujen hinnoittelupolitiikan ja valtion omistuksen avulla. Komissio katsoo pikemminkin, että vapautetuilla markkinoilla hallitukset voivat aivan yhtä hyvin rohkaista ympäristön kannalta suotuisampia kulutustottumuksia käyttämällä muita ohjauskeinoja. Tästä hyvä esimerkki on uusiutuvista energialähteistä saadun sähkön kulutus. Komission tarkoituksena on ehdottaa tähän liittyviä asianmukaisia toimenpiteitä, erityisesti toimenpiteitä, jotka liittyvät uusiutuvista energialähteistä tuotetun sähkön pääsyyn sähkön yhtenäismarkkinoille.